Tožba, vložena 16. julija 2024 – LU/EIB
(Zadeva T-365/24)
Jezik postopka: angleščina
Stranki
Tožeča stranka: LU (zastopnik: B. Maréchal, odvetnik)
Tožena stranka: Evropska investicijska banka
Predlogi
Tožeča stranka Splošnemu sodišču predlaga, naj:
sklep predsednika EIB z dne 19. aprila 2024 (v nadaljevanju: izpodbijani sklep), s katerim so bili potrjeni sklepi končnega poročila odbora EIB za dostojanstvo na delovnem mestu z dne 22. marca 2023, razglasi za ničen;
ugotovi, da je uporaba postopka v zvezi z dostojanstvom na delovnem mestu s strani tožeče stranke legitimna in ni zlonamerna;
disciplinski postopek, ki ga je 8. januarja 2021 zoper tožečo stranko uvedel predsednik EIB, razglasi za ničen;
naloži plačilo odškodnine za nepremoženjsko škodo, ki je nastala tožeči stranki, v višini 150.000 EUR;
naloži plačilo odškodnine za premoženjsko škodo, ki je nastala tožeči stranki, v višini 200.000 EUR, kar je začasno izračunan znesek;
naloži plačilo odškodnine za pravne stroške, ki jih je imela tožeča stranka v tej tožbi v višini 35.000 EUR (vključen DDV).
Tožbeni razlogi in bistvene trditve
Tožeča stranka v utemeljitev tožbe navaja štiri razloge.
Prvi tožbeni razlog: nezakonitost izpodbijanega sklepa in končnega poročila, ker je bilo ugotovljeno, da je pritožba tožeče stranke, vložena v skladu s politiko EIB v zvezi z dostojanstvom na delovnem mestu zaradi domnevnega psihičnega nasilja (v nadaljevanju: pritožba), nedopustna ter zaradi protipravnih dejanj tožene stranke ter/ali njenih opustitev v zvezi z nepravilno uvedbo, nadaljevanjem in vodenjem postopka v zvezi z dostojanstvom na delovnem mestu, glede na to, da je tožena stranka:
nezakonito zavrnila presojo in ni ustrezno obrazložila analize dopustnosti pritožbe;
neupravičeno opustila obravnavanje in ponovno presojo dopustnosti pritožbe na podlagi utemeljene in obrazložene analize.
Drugi tožbeni razlog: nepravilno vodenje postopka v zvezi z dostojanstvom na delovnem mestu, s čimer so bili kršeni pravica tožeče stranke do obrambe in njena pravica do dobrega upravljanja ter načelo sorazmernosti, glede na to, da:
postopek ni potekal v skladu z načeloma nepristranskosti in neodvisnosti, s čimer je bila kršena pravica tožeče stranke do poštenega sojenja;
so pri postopku obstajale napake in sodba z dne 2. februarja 2022, LU/EIB (T-536/20, neobjavljena, EU:T:2022:40), ni bila izvršena, kar vpliva na zakonitost postopka v zvezi z dostojanstvom na delovnem mestu in na pravice tožeče stranke;
obstaja navzkrižje interesov med več člani kadrovske službe.
Tretji tožbeni razlog: izpodbijani sklep, ki izhaja iz nezakonite zamenjave prejšnjega sklepa predsednika EIB z dne 21. decembra 2023 in nezakonitosti tako prvega kot drugega izpodbijanega sklepa, v delu, v katerem z njima psihično nasilje, ki ga zatrjuje tožeča stranka, ni bilo ugotovljeno, glede na:
presojo obtožb o nasilju;
domnevno zlorabo postopka, kot je določeno v poglavju 5 izpodbijanega sklepa.
Četrti tožbeni razlog: odgovornost tožene stranke za nepremoženjsko in premoženjsko škodo, ki je tožeča stranka nastala zaradi izpodbijanih sklepov in s tem povezanih kršitev njenih temeljnih pravic.
____________